
Előterjesztés
a Közgyűlés részére
Tisztelt Közgyűlés!
A honvédelemről és a Magyar Honvédségről, valamint a különleges jogrendben bevezethető intézkedésekről szóló 2011. évi CXIII. törvény (a továbbiakban: Hvt.) szabályozza a védelmi igazgatás rendszerét, szervezeti és működési alapjait. A Hvt. és a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény a megyei, fővárosi védelmi bizottság (a továbbiakban: Védelmi Bizottság) hatáskörébe utalják a honvédelmi felkészítéssel és a tevékenységgel kapcsolatos közigazgatási feladatok valamint a katasztrófavédelmi feladatok ellátását irányítását, összehangolását területi szinten. A Hvt. a Védelmi Bizottság elnökeként a kormánymegbízottat nevesíti. A honvédelemről és a Magyar Honvédségről, valamint a különleges jogrendben bevezethető intézkedésekről szóló 2011. évi CXIII. törvény egyes rendelkezéseinek végrehajtásáról szóló 290/2011. (XII. 22.) Korm. rendelet (a továbbiakban: Vhr.) 28. §-a alapján 2012. január 1-től a Fővárosi Védelmi Bizottság Titkársága (a továbbiakban: Titkárság), mint a Védelmi Bizottság munkaszervezete a fővárosi kormányhivatal törzshivatalában, a kormánymegbízott közvetlen alárendeltségében működik.
A Fővárosi Védelmi Bizottság elnökének személyében bekövetkezett változás, és a Titkárság új szervezeti alárendeltsége indokolják és szükségessé teszik a Titkárság feladatrendszerének, valamint a működéséhez szükséges technikai, informatikai és anyagi eszközöknek az átadás-átvételét.
Az átadás–átvételről a megyei önkormányzatok konszolidációjáról, a megyei önkormányzati intézmények és a Fővárosi Önkormányzat egyes egészségügyi intézményeinek átvételéről szóló 2011. évi CLIV. törvény 17. §-a rendelkezik, amelynek (1) és (2) bekezdései megállapodás megkötését írják elő 2012. január 31-ei határidővel a megyei önkormányzat és a kormányhivatal között. 
E rendelkezések szerint a megállapodásnak tartalmaznia kell a jogutódlás egyes kérdéseit, az átvett feladathoz kapcsolódó jogviszonyokat, ide értve minden jog és kötelezettség, valamint az átvett feladathoz tartozó létszám, és ahhoz tartozó eszköz- és infrastruktúra-állományt is. Emellett a Vhr 85. § (2) bekezdése úgy rendelkezik, hogy a Védelmi Bizottság működésével kapcsolatos feladatok, valamint a Titkárság megyei kormányhivatal részére történő átadását 2012. június 30-ig kell végrehajtani. Az átadás-átvétel során a 2011. december 31-ei állapot szerint – át kell adni a megyei védelmi bizottság működését biztosító személyi státuszokat, infrastruktúrát, technikai eszközöket, továbbá a védelmi felkészítés céljára biztosított költségvetési források felhasználásával beszerzett teljes anyagi és technikai készletet.

Mindezek alapján Budapest Főváros Önkormányzata és Budapest Főváros Kormányhivatala a Védelmi Bizottság és a Titkárság átadás-átvételéről átadás-átvételi megállapodást kötnek az 1. számú melléklet szerinti tartalommal. 
Kérem a Tisztelt Közgyűlést, hogy az előterjesztést megtárgyalni és a határozati javaslatot elfogadni szíveskedjék.
Határozati javaslat
A Fővárosi Közgyűlés úgy dönt, hogy:

jóváhagyja, megköti a Budapest Főváros Önkormányzata és a Budapest Főváros Kormányhivatala közötti, a Budapest Főváros Védelmi Bizottság Titkársága Budapest Főváros Kormányhivatal szervezeti egységéhez történő átadásáról szóló 1. számú melléklet szerinti Átadás-átvételi Megállapodást és felkéri a főpolgármestert a megállapodás aláírására.
határidő:	azonnal
felelős: 	Tarlós István  főpolgármester
Határozathozatal módja:
A határozati javaslat elfogadása egyszerű szavazattöbbséget igényel.
Budapest, 2012.  január „       „

